Målet for dette forslag, nemlig at sikre ensartethed på det indre marked, kan ikke i tilstrækkelig grad opfyldes af medlemsstaterne og kan derfor på grund af foranstaltningens virkninger bedre nås på EU-plan.

Udvidelsen af den gældende EU-ret til at omfatte EØS/EFTA-landene ved indarbejdelse heraf i EØS-aftalen gennemføres i overensstemmelse med målene og principperne i aftalen, der har til formål at oprette et dynamisk og ensartet Europæisk Økonomisk Samarbejdsområde, som skal bygge på fælles regler og lige konkurrencevilkår.

Tilpasningerne i vedlagte udkast til Det Blandede EØS-Udvalgs afgørelse er mere vidtgående, end hvad der kan anses for at være rent tekniske tilpasninger som omhandlet i Rådets forordning nr. 2894/94. Unionens holdning skal derfor fastlægges af Rådet.

Udkastet til Det Blandede EØS-Udvalgs afgørelse (der er knyttet som bilag til forslaget til Rådets afgørelse) har til formål at ændre bilag IX (Finansielle tjenesteydelser) til EØS-aftalen med henblik på at indarbejde forordningen om markeder for finansielle instrumenter (MiFIR) og direktivet om MiFID II i EØS-aftalen.

I overensstemmelse med proportionalitetsprincippet går dette forslag ikke videre, end hvad der er nødvendigt for at nå dets mål.

•Valg af retsakt

I henhold til artikel 98 i EØS-aftalen er reguleringsmidlet Det Blandede EØS-Udvalgs afgørelse. Det Blandede EØS-Udvalg sikrer en effektiv gennemførelse og anvendelse af EØS-aftalen. Den træffer med henblik herpå afgørelser i de i EØS-aftalen fastsatte tilfælde.

3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER

Ikke relevant

4.VIRKNINGER FOR BUDGETTET

Indarbejdelsen af ovennævnte retsakter i EØS-aftalen forventes ikke at få virkninger for budgettet.

5.ANDRE FORHOLD

•Nærmere redegørelse for de enkelte bestemmelser i forslaget

Artikel 11 til 13, artikel 41, stk. 2 — Tilsynsmæssig vurdering af ikkehjemmehørende påtænkte erhververe (fælles erklæring til Det Blandede EØS-Udvalgs afgørelse) og mestbegunstigelsesbehandling for EØS-virksomheder (tilpasning f) vedrørende direktiv 2014/65/EU).

EØS-aftalen har i princippet ikke til formål at regulere kontraherende parters forbindelse med tredjelande (se navnlig betragtning 16 i EØS-aftalens præambel). EØS-aftalen indeholder ikke bestemmelser om en liberalisering af kapitalstrømme og giver ikke rettigheder til ikkehjemmehørende vedrørende etableringsfrihed eller kapitalanbringelser i selskaber (jf. EØS-aftalens artikel 31, 34, 40 og 124).

I den fælles erklæring til Det Blandede EØS-Udvalgs afgørelse fastslås som følge deraf, at de kontraherende parter er af den opfattelse, at indarbejdelsen af direktiv 2014/65/EU i EØS-aftalen ikke berører alment gældende nationale bestemmelser vedrørende kontrollen af direkte udenlandske investeringer for så vidt angår sikkerhed eller den offentlige orden.

Derudover præciseres det med tilpasning f), at virksomheder fra tredjelande ikke må behandles mere gunstigt end EØS-virksomheder, når de er godkendt af en kompetent national eller sektoriel myndighed i EØS.Dispensationer for aktieinstrumenter (tilpasning g) vedrørende forordning (EU) nr. 600/2014 )

I henhold til artikel 4, stk. 4, i MiFIR overvåger ESMA anvendelsen af dispensationer givet af kompetente nationale eller sektorielle myndigheder og forelægger Kommissionen en årlig rapport. ESMA har også beføjelser til at overvåge anvendelsen af dispensationer i EØS/EFTA-landene, og derfor sikres det gennem tilpasning g), punkt i), at ESMA forelægger EFTA-Tilsynsmyndigheden en årlig rapport med henblik på at gøre det muligt for denne at udføre sin tilsynsfunktion i henhold til EØS-aftalens artikel 109.

Derudover er skæringsdatoen for dispensationer, der er givet af EØS/EFTA's kompetente nationale eller sektorielle myndigheder i henhold til den lovgivning, der var gældende forud for MiFIR, og som skal fornyes af ESMA senest den 3. januar 2019 i overensstemmelse med artikel 4, stk. 7, i MiFIR, tilpasset i tilpasning g), punkt ii), således at den afspejler datoen for ikrafttrædelsen af MiFIR i EØS-sammenhæng.

Meddelelser om opt-out fra markedspladser (tilpasning i) vedrørende forordning (EU) nr. 600/2014)

I henhold til artikel 36, stk. 5, i MiFIR skal en markedsplads underrette ESMA og sin kompetente nationale eller sektorielle myndighed, hvis den ikke ønsker at være bundet af artikel 36 for så vidt angår børshandlede derivater.

EFTA-Tilsynsmyndigheden er den kompetente tilsynsmyndighed for markedspladser i EØS/EFTA-lande og modtager deres meddelelser. Tilpasning i), punkt i), tilpasser derfor teksten i artikel 36, stk. 5, i MiFIR med henblik herpå.

For at garantere, at oplysningerne om det udvidede indre marked gøres gennemsigtige for alle EØS-virksomheder, bestemmes det i tilpasning i), punkt ii), at ESMA også skal medtage de meddelelser, som EFTA-Tilsynsmyndigheden har modtaget på sin liste til offentliggørelse.

Forpligtelse til at give licens til nye benchmarks (tilpasning j) vedrørende forordning (EU) nr. 600/2014)